CELEX: E2015P0035
Language: et
Date: 2015-12-22 00:00:00
Title: EFTA järelevalveameti 22. detsembril 2015 Norra Kuningriigi vastu algatatud hagi (Kohtuasi E-35/15)

16.6.2016   
            
            
               ET
            
            
               Euroopa Liidu Teataja
            
            
               C 216/13
            
         EFTA järelevalveameti 22. detsembril 2015 Norra Kuningriigi vastu algatatud hagi
   (Kohtuasi E-35/15)
   (2016/C 216/10)
   EFTA järelevalveamet, Rue Belliard 35, 1040 Brüssel, Belgia, keda esindavad Carsten Zatschler, Markus Schneider ja Øyvind Bø, algatas 22. detsembril 2015 EFTA kohtus hagi Norra Kuningriigi vastu.
   EFTA järelevalveamet taotleb, et EFTA kohus:
   
               1.
            
            
               otsustaks, et Norra Kuningriik on jätnud ettenähtud tähtajaks täitmata Euroopa Majanduspiirkonna lepingu XIII lisa punktis 56i viidatud õigusaktist (Euroopa Parlamendi ja nõukogu 27. novembri 2000. aasta direktiiv 2000/59/EÜ laevaheitmete ja lastijäätmete vastuvõtmise seadmete kohta sadamates) tulenevad kohustused:
               
                           a)
                        
                        
                           jättes välja töötamata ja rakendamata kõigi Norra sadamate jaoks direktiivi 2000/59/EÜ artikli 5 lõikega 1 ette nähtud asjakohane jäätmete vastuvõtmise ja käitlemise kava;
                        
                     
                           b)
                        
                        
                           jättes hindamata ja heakskiitmata kõigi Norra sadamate jaoks jäätmete vastuvõtmise ja käitlemise kavad, jättes kontrollimata nende rakendamise ning tagamata nende uuesti heakskiitmine vähemalt iga kolme aasta järel vastavalt direktiivi 2000/59/EÜ artikli 5 lõikele 3; ning
                        
                     
                           c)
                        
                        
                           jättes tagamata, et vastuvõtuseadmete kättesaadavus kõigis Norra sadamates on piisav selleks, et täita ilma põhjendamatuid viivitusi põhjustamata tavaliselt sadamat külastavate laevade vajadusi vastavalt direktiivi 2000/59/EÜ artikli 4 lõikele 1;
                        
                     
         
               2.
            
            
               kohustaks kostjat kandma menetluskulud.
            
         
      Õiguslik ja faktiline taust ning hagi toetuseks esitatud asjaolud:
   
   
               —
            
            
               EFTA järelevalveamet väidab, et Norra Kuningriik on jätnud õigeaegselt täitmata direktiivist 2000/59/EÜ (edaspidi „direktiiv” või „sadamate vastuvõtuseadmete direktiiv”) tulenevad merekeskkonna kaitset käsitlevad põhikohustused;
            
         
               —
            
            
               laevaheitmete ja lastijäätmete merrejuhtimise vähendamiseks peavad EMP riigid direktiivi kohaselt tagama, et kõigis sadamates on olemas piisavad vastuvõtuseadmed laevaheitmete ja lastijäätmete vastuvõtmiseks, ning töötama välja ja rakendama iga sadama jaoks jäätmete vastuvõtmise ja käitlemise kava;
            
         
               —
            
            
               Norra ametiasutused teatasid 23. oktoobril 2007 EFTA järelevalveametile, et sadamate vastuvõtuseadmete direktiiv on riigi õigusesse üle võetud;
            
         
               —
            
            
               EFTA järelevalveameti taotlusel teostas Euroopa Meresõiduohutuse Amet kontrolli ning esitas 28. septembril 2010 aruande, milles esitati muu hulgas Norra puudused direktiivi järgimisel.
            
         
               —
            
            
               EFTA järelevalveamet esitas 10. juulil 2013 põhjendatud arvamuse, milles väitis, et Norra ei täida muu hulgas direktiivi artikli 4 lõikest 1, artikli 5 lõikest 1 ja artikli 5 lõikest 3 tulenevaid kohustusi. Norral paluti võtta vajalikud meetmed põhjendatud arvamuse nõuete täitmiseks hiljemalt 10. septembriks 2013;
            
         
               —
            
            
               EFTA järelevalveamet teatab, et Norra jättis nimetatud kuupäevaks täitmata kohustuse i) töötada välja ja rakendada kõigi Norra sadamate jaoks direktiivi artikli 5 lõikega 1 ette nähtud asjakohane jäätmete vastuvõtmise ja käitlemise kava; ii) hinnata ja heaks kiita kõigi Norra sadamate jaoks jäätmete vastuvõtmise ja käitlemise kavad, kontrollida nende rakendamist ning tagada nende uuesti heakskiitmine vähemalt iga kolme aasta järel vastavalt direktiivi artikli 5 lõikele 3; ning iii) tagada vastuvõtuseadmete kättesaadavus kõigis Norra sadamates vastavalt direktiivi artikli 4 lõikele 1.